ობამა საზოგადოებას და კონგრესს მიმართავს
პრეზიდენტმა ბარაკ ობამამ ყოველწლიური მოხსენება წაიკითხა ამერიკული საზოგადოებისა და კონგრესის გაერთიანებული სხდომის წინაშე.
ვაშინგტონი — სამშაბათს, 28 იანვარს ამერიკელი ლიდერი წარმომადგენელთა პალატის დარბაზში მიბრძანდა და კონგრესისა და სენატის წევრებს მიესალმა. თუმცა მისი გამოსვლა უმთავრესად კონგრესის ფარგლებს გარეთ მყოფ აუდიტორიას -მილიონობით მერიკელს ეხებოდა, რომელიც პრეზიდენტის მიმართვას მოუთმენლად ტელევიზორის წინ ელოდა. ბარაკ ობამამ ყოველწლიური მოხსენება ამერიკული საზოგადოებისა და კონგრესის გაერთიანებული სხდომის წინაშე წაიკითხა. მოხსენებაში, რომელიც პრეზიდენტის მეორე საპრეზიდენტო ვადის შუალედში გაკეთდა, პრეზიდენტმა წარმოადგინა ერთგვარი სამოქმედო გეგმა, და ისაუბრა გაუმჯობესებულ ეკონომიკურ მდგომარეობაზეც. აღსანიშნავია, რომ ბარაკ ობამას უწევს მუშაობა დაბალი საზოგადოებრივი რეიტინგის ფონზე და ურთიერთობა იდეოლოგიურად დაპირისპირებულ კონგრესთან, რომელიც ხშირად მის ინიციატივებს აფერხებს. პრეზიდენტმა აღნიშნა, რომ ქვეყნის შიგნით მისი პოლიტიკა ოჯახებს დაეხმარება, მცირე ბიზნესს თანამშრომლებს შემატებს და კაპიტალს გაუზრდის მათ. ხაზგასმული იყო საიმიგრაციო რეფორმის აუცილებლობა მათთვის ვინც ქვეყანაში უსაბუთოდ ცხოვრობს. ექსპერტები ვარაუდობენ, რომ საიმიგრაციო რეფორმა ეკონომიკას წაახალისებს და დეფიციტს, შემდეგი 20 წლის განმავლობაში ტრილიონით შეამცირებს. სირიაზე საუბრისას, პრეზიდენტმა გამოხატა მზაობა გვერდში დაუდგეს ოპოზიციას, რომელიც ტერორისტებთან არ არის კავშირში. ქიმიური იარაღის განადგურება და თეირანის მიერ ბირთვულ პროგრამაზე უარის თქმა ამერიკელმა ლიდერმა დიპლომატიური ძალისხმევისა და სანქციების წარმატებას დაუკავშირა. ავღანეთში კი სახეცვილი ჩართულობა და წლის ბოლომდე ამერიკული ჯარების გამოყვანის პირობა დადო. გამოახმაურება მოჰყვა პრეზიდენტის განცხადებას, რომ მან, როგორც ქვეყნის პირველმა პირმა, კონგრესის დაყოვნების შემთხვევაში შესაძლოა საკანონმდებლო ორგანოს ნებართვის გარეშე იმოქმედოს.